
	Parlamentul  României

Camera Deputaţilor

Comisia pentru muncă şi protecţie socială


Nr.27/463/15 octombrie 2007
AVIZ

asupra proiectului de Lege pentru aprobarea Ordonanţei de urgenţă a Guvernului nr.55/2007 privind înfiinţarea Oficiului Român pentru Imigrări prin reorganizarea Autorităţii pentru străini şi a Oficiului Naţional pentru Refugiaţi, precum şi modificarea şi completarea unor acte normative
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, pentru dezbatere şi avizare, prin adresa nr. PLx 630 din 2 octombrie 2007, cu proiectul de Lege pentru aprobarea Ordonanţei de urgenţă a Guvernului nr.55/2007 privind înfiinţarea Oficiului Român pentru Imigrări prin reorganizarea Autorităţii pentru străini şi a Oficiului Naţional pentru Refugiaţi, precum şi modificarea şi completarea unor acte normative.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 10 octombrie 2007.
În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma prezentată, cu următoarea observaţie: 

- în Expunerea de motive a proiectului de lege, la punctul 5 – Efectele proiectului de act normativ asupra legislaţiei în vigoare, se specifică faptul că prin acest act normativ se abrogă Legea nr.203/1999 privind permisele de muncă, precum şi Hotărârea Guvernului nr.1.873/2005 pentru aprobarea Normelor metodologice de aplicare a Legii nr.203/1999 privind permisele de muncă. Această afirmaţie este incorectă, întrucât cele două acte normative au fost abrogate prin art.29 din Ordonanţa de urgenţă a Guvernului nr.56/2007 privind încadrarea în muncă şi detaşarea străinilor pe teritoriul României.

